《翠蛟亭和巩栗斋韵》
宋代·赵彦假

天下名洞天，有山必有水。馀杭山水窟，神仙所栖止。

仙人乘云去，玉蛟留潭底。至今雷雨夕，蛟睡时惊起。

爪劈岩石裂，石罅滴乳髓。涓涓泉流出，半垂白凤尾。

风来琴筑响，月照缨络侈。曲折纳深池，彻底清且泚。

筑亭当涧冲，木石相表里。翠壁润含烟，层峰去天咫。

道人幻出奇，指顾犹未已。忽驱蛟走斗，瞬息八百里。

怒气挟奔霆，草木为披靡。儿童惊震掉，面若槁灰死。

达人本大观，谈笑自隐几。须臾群动息，静坐穷物理。

水石本无心，相激一至此。

作者简介：赵彦假，字显父，居闽（今福建福州）。公宾子。广陵郡王德雍七世孙（《宋史·宗室世系》二四）。宁宗庆元二年（一一九六）进士（清道光《福建通志》卷一四九）。